/Návrh/
DOHODA 
MEDZI VLÁDOU SLOVENSKEJ REPUBLIKY A VLÁDOU INDONÉZSKEJ REPUBLIKY O ZRUŠENÍ VÍZOVEJ POVINNOSTI PRE DRŽITEĽOV DIPLOMATICKÝCH PASOV A SLUŽOBNÝCH PASOV

Vláda Slovenskej republiky a vláda Indonézskej republiky ďalej len „zmluvné strany“,

berúc do úvahy priateľské vzťahy medzi oboma krajinami,

želajúc si recipročne upevniť vzťahy uľahčujúce vstup držiteľov diplomatických alebo služobných pasov Slovenskej republiky a Indonézskej republiky do ich príslušných krajín, 

na základe platných vnútroštátnych právnych predpisov príslušných krajín,

dohodli sa    t a k t o:

Článok 1
ZRUŠENIE VÍZOVEJ POVINNOSTI

	(1)	Štátni občania Indonézskej republiky, držitelia platných diplomatických alebo služobných pasov môžu vstúpiť, prechádzať a zdržiavať sa na území Slovenskej republiky bez víz po čas nepresahujúci 90 (deväťdesiat) dní odo dňa prvého vstupu v rámci 180 (stoosemdesiatich) dní. 

	(2)	Štátni občania Slovenskej republiky, držitelia platných diplomatických alebo služobných pasov, môžu vstúpiť, prechádzať a zdržiavať sa na území Indonézskej republiky bez víz po čas nepresahujúci 30 (tridsať) odo dňa každého vstupu. 

Článok 2
DĹŽKA PLATNOSTI PASOV

	Dĺžka platnosti diplomatických alebo služobných pasov štátnych občanov každej zmluvnej strany je najmenej 6 (šesť) mesiacov v deň vstupu na územie štátu druhej zmluvnej strany.

Článok 3
PODMIENKY VSTUPU A VYCESTOVANIA
	Držitelia platných diplomatických alebo služobných pasov každej zmluvnej strany uvedení v tejto dohode môžu vstúpiť a vycestovať z územia štátu druhej zmluvnej strany cez akýkoľvek hraničný priechod určený pre tento účel príslušnými migračnými orgánmi bez akéhokoľvek obmedzenia, s výnimkou obmedzení ustanovených v predpisoch týkajúcich sa bezpečnosti, migrácie, colných otázok, zdravotných požiadaviek pri vstupe a iných predpisoch, ktoré sa môžu uplatniť na držiteľov týchto platných pasov. 
Článok 4
VÍZUM ČLENOV DIPLOMATICKÝCH MISIÍ A KONZULÁRNYCH ÚRADOV

	Štátni občania každej zmluvnej strany, ktorí sú držiteľmi platných diplomatických alebo služobných pasov a sú členmi diplomatickej misie alebo konzulárneho úradu na území štátu druhej zmluvnej strany, vrátane ich rodinných príslušníkov (pojem „rodinní príslušníci“ znamená manžel/manželka, slobodné deti do 25 rokov veku, nezamestnané a závislé od rodičov), získajú vstupné vízum od veľvyslanectva štátu druhej zmluvnej strany pred ich vstupom. 

Článok 5
PRÁVA PRÍSLUŠNÝCH ORGÁNOV

1.	Táto dohoda nevyníma štátnych občanov jednej zmluvnej strany z povinnosti dodržiavať vnútroštátne právne predpisy štátu druhej zmluvnej strany pri vstupe na územie jej štátu,.

2.	Táto dohoda nemá vplyv na vnútroštátne právne predpisy oboch štátov týkajúce sa vnútornej bezpečnosti a podmienok vstupu, pobytu a odchodu cudzincov.

3.	Zmluvné strany si vyhradzujú právo odmietnuť vstup alebo skrátiť pobyt osobám, ktoré sú považované za nežiaduce alebo ktoré by mohli ohroziť verejný mier, verejný poriadok, zdravie obyvateľov, alebo bezpečnosť štátu.

Článok 6
PRERUŠENIE VYKONÁVANIA

	1.	Každá zmluvná strana môže prerušiť vykonávanie tejto dohody úplne alebo čiastočne z dôvodu bezpečnosti štátu, verejného poriadku alebo zdravia obyvateľov.

	2.	Zavedenie, ako aj ukončenie opatrení uvedených v odseku 1 tohto článku sa bezodkladne oznámi druhej zmluvnej strane diplomatickou cestou. 

Článok 7
VZORY A VYDANIE PASOV ALEBO CESTOVNÝCH DOKLADOV

	1.	Zmluvné strany si diplomatickou cestou vymenia vzory platných diplomatických a služobných pasov najneskôr do tridsiatich (30) dní po podpise tejto dohody. 

	2.	V prípade zavedenia nových diplomatických alebo služobných pasov, ako aj zmien existujúcich, sa zmluvné strany navzájom informujú písomne diplomatickou cestou o akýchkoľvek zmenách najneskôr 30 (tridsať) dní pred ich zavedením do praxe. 

3.	V prípade štátnych občanov oboch zmluvných strán, ktorí stratili alebo poškodili svoje diplomatické alebo služobné pasy na území štátu druhej zmluvnej strany, bezodkladne o tom informujú kompetentné orgány prijímajúcej zmluvnej strany prostredníctvom diplomatickej misie alebo konzulárneho úradu ich štátu. Dotknutá diplomatická misia alebo konzulárny úrad vydá uvedeným osobám podľa vnútroštátnych právnych predpisov doklad na návrat do ich štátu. 

Článok 8
RIEŠENIE SPOROV

	Akýkoľvek rozdiel alebo spor vyplývajúci z interpretácie alebo vykonávania ustanovení tejto dohody sa rieši konzultáciami alebo rokovania medzi zmluvnými stranami. 

Článok 9
ZMENY A DOPLNENIA

	Táto dohoda môže byť menená a doplňovaná, ak je to potrebné, vzájomnou písomnou dohodou zmluvných strán. Zmeny alebo doplnenia nadobudnú platnosť podľa ustanovenia článku 10 ods. 1 tejto dohody. 

Článok 10
NADOBUDNUTIE PLATNOSTI, TRVANIE A VYPOVEDANIE

	1.	Táto dohoda nadobudne platnosť 30 (tridsať) dní odo dňa prijatia neskoršieho písomného oznámenia, ktorými si zmluvné strany diplomatickou cestou navzájom oznámia splnenie podmienok potrebných na nadobudnutie platnosti tejto dohody podľa vnútroštátnych právnych predpisov. 

	(2)	Táto dohoda je platná na obdobie 5 (piatich) rokov a automaticky sa platnosť predlžuje na ďalších 5 (päť) rokov.

	(3)	Každá zmluvná strana môže túto dohodu vypovedať písomným oznámením druhej zmluvnej strane diplomatickou cestou najneskôr 90 (deväťdesiat) dní pred dňom vypovedania.  

Dané v .................................................... dňa ............................. 2010.

NA DÔKAZ TOHO, podpísaní, riadne splnomocnení svojimi vládami, podpísali túto dohodu v dvoch pôvodných vyhotoveniach, každé v slovenskom, indonézskom a anglickom jazyku, pričom všetky znenia majú rovnakú platnosť. V prípade rozdielnosti výkladu je rozhodujúce znenie v jazyku anglickom.

Za vládu
Slovenskej republiky	Za vládu
Indonézskej republiky